CELEX: 
Language: sl
Date: 2021-12-13 00:00:00
Title: IZVEDBENA UREDBA KOMISIJE (EU) / o spremembi Izvedbene uredbe (EU) 2017/39 glede zahtevkov za pomoč, izplačila pomoči in pregledov na kraju samem

IZVEDBENA UREDBA KOMISIJE (EU) …/…
            
            
               z dne 13.12.2021
            
            
               o spremembi Izvedbene uredbe (EU) 2017/39 glede zahtevkov za pomoč, izplačila pomoči in pregledov na kraju samem
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007
                  1
                ter zlasti člena 25, točka (b), Uredbe,
            
            
               ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008
                  2
                ter zlasti člena 62(2), točka (a), Uredbe,
            
            
               ob upoštevanju naslednjega:
            
            
               (1)Člen 4(6) Izvedbene uredbe Komisije (EU) 2017/39
                  3
                določa, da morajo biti zneski, navedeni v zahtevkih za pomoč, podprti z dokumentarnimi dokazili, iz katerih je razvidna cena dobavljenih proizvodov, materiala ali storitev skupaj z računom, potrdilom o plačilu ali enakovrednim dokazilom. Cena proizvodov, materiala ali storitev ni ustrezna, kadar se uporablja možnost poenostavljenega obračunavanja stroškov, in ni v skladu s cilji poenostavitve in zmanjšanja upravnega bremena z možnostjo poenostavljenega obračunavanja stroškov. Zato je primerno določiti različne zahteve za sisteme na podlagi stroškov in možnost poenostavljenega obračunavanja stroškov.
            
            
               (2)Člen 5 Izvedbene uredbe (EU) 2017/39 določa pogoje za izplačilo pomoči. Zahtevana dokumentarna dokazila v primeru možnosti poenostavljenega obračunavanja stroškov vključujejo potrdilo o plačilu za dobavljene in/ali razdeljene proizvode ter za material ali storitve, dobavljene v okviru spremljevalnih izobraževalnih ukrepov, dejavnosti spremljanja ter vrednotenja in obveščanja javnosti. Vendar taka dokumentarna dokazila niso potrebna v primeru sistemov na podlagi stroškov. Pridobljene izkušnje kažejo, da taka zahteva ni primerna za plačilo pomoči, ne glede na to, ali se uporablja sistem na podlagi stroškov ali možnost poenostavljenega obračunavanja stroškov, in ni skladna s cilji poenostavitve in zmanjšanja upravnega bremena z možnostjo poenostavljenega obračunavanja stroškov. Zato bi bilo treba to zahtevo odpraviti. 
            
            
               (3)V skladu s členom 9(4) Izvedbene uredbe (EU) 2017/39 se v primeru pomoči, zahtevane za dobavo in razdeljevanje proizvodov ter za spremljevalne izobraževalne ukrepe, upravni pregledi dopolnijo s pregledi na kraju samem. Člen 10(1) navedene uredbe določa neizčrpen seznam preverjanj, ki jih morajo pregledi na kraju samem vključevati v primeru pomoči za dobavo in razdeljevanje proizvodov. Glede na pridobljene izkušnje in zaradi jasnosti bi bilo treba ta neizčrpni seznam preverjanj, ki jih je treba opraviti, dopolniti tako za preglede na kraju samem v primeru pomoči, ki se uporablja za dobavo in razdeljevanje proizvodov, kot tudi za spremljevalne izobraževalne ukrepe.
            
            
               (4)Izvedbeno uredbo (EU) 2017/39 bi bilo zato treba ustrezno spremeniti.
            
            
               (5)Ukrepi iz te uredbe so v skladu z mnenjem Odbora za skupno ureditev kmetijskih trgov –
            
            
               SPREJELA NASLEDNJO UREDBO:
            
            
               Člen 1
            
            
               Izvedbena uredba (EU) 2017/39 se spremeni:
            
            
               (1)v členu 4(6) se prvi pododstavek nadomesti z naslednjim: 
            
            
               „Države članice podrobno navedejo dokumente, ki se predložijo kot utemeljitev zahtevkov za pomoč. Zneski, navedeni v zahtevkih za pomoč, so podprti z dokumentarnimi dokazili:
            
            
               (a)o ceni dobavljenih proizvodov, materiala ali storitev skupaj z računom, potrdilom o plačilu ali enakovrednim dokazilom; ali
            
         
         
            
               (b)če organi države članice odobrijo uporabo standardnih stroškov na enoto, pavšalnega financiranja in/ali pavšalnih zneskov, da so bile količine dobavljene in/ali razdeljene za namene šolske sheme.“;
            
            
               (2)člen 5 se spremeni:
            
            
               (a)v odstavku 1 se točka (b) nadomesti z naslednjim: 
            
            
               „(b) če organi države članice odobrijo uporabo standardnih stroškov na enoto, pavšalnega financiranja in/ali pavšalnih zneskov, ob predložitvi dokazila, da so bile količine dobavljene in/ali razdeljene za namene šolske sheme.“;
            
            
               (b)odstavek 2 se nadomesti z naslednjim:
            
            
               „2. Pomoč, ki se nanaša na spremljevalne izobraževalne ukrepe, spremljanje, vrednotenje in obveščanje javnosti, se izplača samo ob dobavi zadevnega materiala ali opravljeni storitvi in na podlagi predložitve ustreznih dokumentarnih dokazil, ki jih določijo pristojni organi, ali, če država članica odobri uporabo standardnih stroškov na enoto, pavšalnega financiranja in/ali pavšalnih zneskov, na podlagi predložitve dokazila, da so bili materiali dobavljeni ali storitve opravljene.“;
            
            
               (3)v členu 10 se odstavek 1 nadomesti z naslednjim:
            
            
               „1. Pregledi na kraju samem vključujejo zlasti preverjanje:
            
            
               (a)evidence iz člena 6 Delegirane uredbe (EU) 2017/40, tako da se upravni pregledi potrdijo in dopolnijo z ustrezno dokumentacijo, vključno s finančno dokumentacijo, kot so računi nakupov in prodaje, dobavnice, bančni izpiski ali druga dokazila o plačilu in njihove računovodske evidence;
            
            
               (b)uporabe proizvodov v skladu z Uredbo (EU) št. 1308/2013, Delegirano uredbo (EU) 2017/40 in to uredbo;
            
            
               (c)izvajanja spremljevalnih izobraževalnih ukrepov za podporo razdeljevanja proizvodov, kadar se pregled na kraju samem izvaja v prostorih izobraževalne ustanove ali kadar pregled na kraju samem zadeva pomoč, zahtevano za spremljevalne izobraževalne ukrepe;
            
            
               (d)uporabe ustreznih pripomočkov za obveščanje javnosti, kadar se pregled na kraju samem izvaja v prostorih izobraževalne ustanove.“.
            
            
               Člen 2
            
            
               Ta uredba začne veljati tretji dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.12.2013, str. 671. 
               
               
                  
                     (2)
                  
                        UL L 347, 20.12.2013, str. 549.
               
               
                  
                     (3)
                  
                        Izvedbena uredba Komisije (EU) št. 2017/39 z dne 3. novembra 2016 o pravilih za uporabo Uredbe (EU) št. 1308/2013 Evropskega parlamenta in Sveta v zvezi s pomočjo Unije za oskrbo izobraževalnih ustanov s sadjem in zelenjavo, bananami ter mlekom (UL L 5, 10.1.2017, str. 1).